May se Brexit-plan wéér nie aanvaar | Maroela Media
Premier Theresa May. Foto: Mark Duffy/House of Commons via AP
Die Britse laerhuis het weer premier Theresa May se alternatiewe opsies vir 'n Brexit-ooreenkoms verwerp.
Daar is oor vier mosies gestem om 'n alternatief te kry om die Europese Unie te verlaat. Die opsies was onder meer dat Brittanje in 'n doeane-unie met die EU bly en dat 'n nuwe referendum gehou word.
May se Brexit-ooreenkoms is al drie keer vantevore verwerp. Guy Verhofstadt, die Europese parlement se Brexit-verteenwoordiger, het intussen gesê Brittanje het 'n "laaste kans" om die dooiepunt rakende sy ontrekking aan die EU te breek.
Die kabinet sal Dinsdag oor die kwessies vergader en daar sal na verwagting Woensdag weer gestem word. Stephen Barclay, die Britse Brexit-minister, het gesê May se ooreenkoms is die enigste moontlik pad vorentoe aangesien daar nie 'n meerderheid vir 'n alternatiewe ooreenkoms bereik kan word nie.
Barclay het gesê indien daar dié week tot May se ooreenkoms ingestem word, kan dit moontlik wees dat Brittanje die EU kan verlaat sonder om aan die Europese verkiesings in Mei deel te neem.
Die graderingsagentskap Standard & Poor's (S&P) het intussen herhaal dat verskeie ekonomiese probleme Brittanje in die gesig staar indien die land die EU verlaat sonder 'n ooreenkoms. S&P het gesê 'n wanordelike Brexit sal inkomstevlakke en groeivooruitsigte, sowel as staatsfinansies, nadelig beïnvloed.
S&P waarsku ook dat Brittanje se onttrekking toegang tot belangrike Europese markte aansienlik kan beperk. Die graderingsagentskap sê as dit gebeur kan dit 'n beduidende toename in die land se skuld tot gevolg hê sowel as 'n verdere daling in die waarde van die pond. S&P het gesê so 'n scenario kan lei tot die afgradering van Brittanje se langtermynkredietgradering.
Brittanje moet die EU teen 12 April verlaat indien daar nie op 'n ooreenkoms besluit kan word nie.
Judge Dredd het dit in sy vorige kommentaar voorspel..
As mens die spul Britse-parlementarièrs so bekyk en hoe hulle aangaan, verskil dit nie veel van die SA-parlementsittings nie. Die toneel lyk soos iets uit Pickwick Papers… Waar is al die statige lords en ladies heen… Die EU wag vir die terugkruip van Brittanje. Oooh dit sal 'n slaging van astronomiese proporsies wees. Die ou Nazi's met die valstande slyp hul messe; pomp reeds die rubberbote op vir die legio irriterende en veeleisende immigrante in hul agterplaas vir oorpos soontoe.
Dit lyk vir my asof die Britse Parlement bietjie moedswillig is
Hulle verbeel hulle steeds dat hulle 'n wereldmag is en almal voor hulle moet buig. Lank gevat maar die wiel van die geskiedenis draai.